# Die Schedelsche Weltchronik (deutsch):012

| 011 <<<Vorheriges Blatt | Die Schedelsche Weltchronik Blatt XII | Nächstes Blatt>>> 013 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## XI verso:

Das ander alter
| (als sie sagen) einen gaispock auff dem perg Coricus genant in cilicia außgelaßen het hat derselb pock daselbst einen wilden weinreben geessen vnd ist truncken worden vnd fieng an die andern thier mit ho$^e$rnern zestossen. do noe dz gemerckt het erkennet er die krafft des wilden weinreben: vnd pflantzet denselben reben pald ein mit leoben. schweines. lambs vnd affen pluet Do nw derselb wild reben in einen gu$^o$ten weingarten gepflantzt wardt bracht er ein volkomne frucht. vnd er hat die abgelossen. als aber noe den wein zu gebrauch vnd nyessung gebracht het do opffert er den vnd machet ein grosse wirtschafft vnd wardt truncken daruon vnd als ein lamb zum slaff geursacht vnd lag also vnzu$^e$chtiglich entblo$^e$sset. do chaz sein sun (der vater chanaan) des vaters scham also entblo$^e$sset sahe do verku$^e$ndet vnd zaiget er seinen bru$^e$dern den vater zebelachen. als Sem vnd Japhet dz ho$^e$reten warden sie auß kintlicher gu$^e$tigkait gein dem vater bewegt vnd legtten einen mantel auff sein schultern vnd giengen hinterwertling hinzu vnd bedeckten die scham irs vaters. dann ire angesicht waren abgekert das sie die manlichen glider irs vaters nit sehen. do nw noe diss empfunden het hat er den andern su$^e$nen seligkeit gewu$^e$nscht aber den cham hat er von sein selbs erkantnus wegen nit geflucht. sunder seinen samen. Als nw noe nach der sintfluss. iij$^c$. vnnd. l. iar (die er seligklich verzert) gelebt het. vnd. ix$^c$. vnd. l. iar alt was worden do ist er gestorben. vnnd hat außerhalb Sem Cham Japhet vnd Jonicum seiner su$^e$ne nach der sintfluss auch ander su$^e$n vnd to$^e$chter geporn vnd auß den su$^e$nen der su$^e$ne. vnd auß der su$^e$ne su$^e$nen bis zu vil geflecht gesehen. Vil geslecht mancherlay wunderperlichgestalter menschen sind nach der zungen zerteilung durch got beschehen an manchen enden erschinnen. dann als der almechtig got wißet mit was gleichnus vnd manigformigkait er die scho$^e$n der werlt beschuff do wolt er auch wundergestalte menschen in die werlt einfu$^e$ren. vnder den etlich also geformt sind wie hernach folgt. Item etliche haben enmitten in der styrn allain ein awg. Ettliche sind eins elnpogen lang die u$^e$ber acht iar nit leben. die wonen in dem gepirg indie nahend bey dem grossen meer an einer gesunden vnd alweg gru$^o$nenden gegent. vnd haben einen sundern streyt wider die kranich. Ire weiber gepern im. v. iar. Item ettliche andere haben fast groß fu$^e$eß vnd payn on pu$^e$ge vnd sind doch wunderperlicher schnelligkait. vnd bedecken sich zu sumerzeit mit dem schatten irer fu$^e$ß amm rugken ligende. Item ettliche andere sind on nack habende ire awgen an der schultern Item ettlich haben huntzko$^e$pff. Sunst sind mer vil vnd mancherlay geslecht wunderlichgestalter ding hernach gemeldet. So werden auch sunst vil gestaltnus der menschen von den gewo$^e$nlichen lawff der natur außschwaiffende. vnd allermaist weyt vom meer wonende in den historien gefunden. vnd vil menschen wundersam vnd vnglewplich geachtet. dann welcher wolt glawben dz morn wern so er die nit gesehen het. oder welchen menschen bringen sie nit ein verwunderung der zum ersten einen morn sihet. vil ding werden vnmu$^e$glich | geachtet vor vnnd ee sie gesehen. Item in scithia der gegent gein mitternacht an eim ort Gesglithron genant. sind lewt als an den nachfolgenden blat verzaichent ist mit eim awgen enmitten an der stirn. stettiglich mit dem greyffen streittende. Item in scithia in einem tal des bergs Tunani ist ein grosse gegent abarimon genant. darinn leben waldtmenschen mit hindersichgekerten fersen vnglewplicher schnelligkeit mit den wilden thiern schwaiffende. die leben in kainen andern lufft daru$^e$mb sind sie auch weder vnder die vmbligenden ko$^e$nig noch vnder den grossen Alexandrum gezogen worden. Item in india vnd in der morn rifir sind fast grosse thier. in anzaigung gleich als hund. gro$^e$ssere dann die andern. auch so hoh pawmen das die mit geschoß nit u$^e$berraicht mo$^e$gen werden. diss tut die fruchperkeit des erdpodens gu$^o$t massigkeit des lufts vnd u$^e$berflu$^e$ssigkeit der wasser. Daselbst sind auch so hohe ror dz auß yedem tail zwischen den kno$^e$pffen ein schiflein zu dreyen zeylen menschen neben einander sitzende zu zeitten gemacht werden mag. Auff dem perg milo sind menschen mit hindersichgekerten fersen an yeglichem fu$^e$ß acht zehen habende. Item vnder einem geschlecht indier land gepern die weiber im leben ein mal. vnnd ire kinder veralten alßpald. Item ettliche haben an der naslo$^e$cher stat allain lo$^e$cher. amm eu$^e$ßersten ende indier land vom aufgang herwartz bey dem prunnen gangis ist ein volck on mund. an gantzem leib rawh mit myese der eßste beklaidt allain von luft vnd gesmack lebende on alle speys vnd getranck. dann auff das ine so sie weyten weg zihen an gesmack nit mangel begegne so tragen sie mancherlay gesmacks von wurtzeln. plumen vnd holtzo$^e$pffeln mit ine. vnnd so sie ein wenig eins sweren gesmacks empfinden so sterben sie. Item an den enden der indier lannd do nit schatten sind do sind die leib der menschen fu$^e$nff elnpogen vnd zwayer spann. vnd leben. c. xxx. iar vnd alten nit sunder sterben als in mittlem alter. Item an einem andern ende in india sind lewt die leben. ij$^c$. iar. die haben in der iugent weiss har vnd im alter swartzs. Item in der Taprobanischen innsel fu$^e$ern die lewt ein fast langs leben on ainichen seu$^e$chen des leibs. Item ein geslecht der menschen Sorite genant. die der fluss arabis von den indiern schaidt. kennen kain andere speys dann der fisch die sie mit den nageln zertailen. vnd an der sunnen derren vnd also prot darauß machen. Item in den ayno$^e$dnen africe komen menschen gestaltnus den lewten entgegen vnd verschwinden in eim awgenplick wideru$^e$mb. als dann vil kriechischer geschichtbeschreiber von den hieuorgeschriben wunderperlichen vnd seltzamen gestaltnussen schreiben vnd meldung thun also das die sinnreich natur zu entdeckung irs gewalts solche vnd der gleiche gestaltnus vnd form vns wunderperlich bedu$^e$nckende gemacht hat: vnder den ettliche hernach entworffen gesehen werden. |

## XII recto:

Blat XII
der werlt
Von mancherlay gestaltnus der menschen schreiben Plinius: Augustinus vnd ysidorus die hernachgemelten ding. In dem land india sind menschen myt hundsko$^e$pffen vnd reden pellende. neren sich mit fogelgefeng vnd klaiden sich mit thierhewtten. Item ettlich haben allain ein aug an der stirnn ob der nasen vnnd essen allain thierfleisch. Item in dem land libia werden ettlich on hawbt geporn vnd haben mund vnd augen. Ettlich sind bederlay geslechts. die recht prust ist in manlich vnd die lingk weibisch vnd vermischen sich vndereinander vnd gepern. Item gegen dem paradis bey dem fluss Ganges sind etlich menschen die essen nichts. dann sie haben so klainen mund das sie das getranck mit einem halm einflo$^e$ssen vnd leben vom gesmack der o$^e$pffel vnd plumen. vnd sterben pald von bo$^e$ßem gesmack. Daselbst sind auch lewt an nasen eins ebnen angesichts. Ettlich haben vnden so groß lebfftzen das sie das gantz angesicht damit bedecken. Item ettlich an zungen. die deu$^e$dten einander ir maynung mit wincken als die closterlewt. Item in dem land Sicilia haben ettlich so große oren das sie den gantzen leib damit bedecken. Item in dem land ethiopia wandern etlich nidergebogen als das vih. vnd ettlich leben vierhundert iar. Item ettlich haben ho$^e$rner. lang nasen vnd gayßfu$^e$ss das findest du in sand Anthonius gantzer legend. Itez in ethiopia gein dem nidergang sind lewt mit einem prayten fu$^e$ss. vnd so schnell das sie die wilden thier erfolgen. Item in dem land Scithia haben sie menschen gestalt vnd pferds fu$^e$ess. Item alda sind auch lewt fu$^e$nff elnpogen langk vnd werden nicht kranck bis zum tod. Item in den geschichten des grossen Alexanders liset man das in india menschen seyen mit sechs henden. Item ettlich nacket vnd rawh in den flu$^e$ßen wonende. ettlich die an henden vnd fu$^e$ßen sechs finger haben. ettlich in den wassern wonende halb menschen vnd halbs pferds gestalt habende. Itez weiber mit perten bis auff die prust auff dem hawbt eben vnd an har. Item in ethiopia gegen dem nidergang haben ettlich vier awgen. So sind in Eripia scho$^e$n lewt mit kranchßhelsen vnnd snebeln. Doch ist als Augustinus schreibt nit zuglawben das ettliche menschen an dem ort der erden gegen vns da die sunn auff geet. so sie wider nider geet die versen gegent vnsern fu$^e$ßen keren. Doch ist ein grosser streyt in der schrifft wider den wone des gemaynen volcks. das geringßumb allenthalben menschen auff der erden seyen. vnd die fu$^e$ß gegen einander kerende darauff steen. vnnd doch alle menschen ir schayttel gem himel keren. in verwunderung waru$^e$mb doch wir oder die die ir fersen gegen vnns wennden nit fallen. Aber das ko$^e$mbt auß der natur. dann gleicherweis als der stul des feu$^e$rs nynndert ist denn in den feu$^e$ern. der wasser nyndert denn in den wassern. vnnd des gaysts nynndert denn in dem gayst. also auch der stul der erden nynndert anderß wo denn in irselbs.
* ↑ WS: Vorlage: geer